
Ymchwilio i anawsterau cymdeithasol unigolion ag Cyflwr Sbectrwm Awtistiaeth a sut i gefnogi’r disgyblion yma yn y dosbarth a thu hwnt?

Datganiad 
Mae hyn i dystio mai fy ngwaith i yn unig yw’r prosiect ymchwil yma, ac eithrio lle cyfeirir at waith eraill. Deallwyd bod unrhyw waith a ddefnyddiwyd heb gyfeirio ato yn weithred o lên-ladrad a fyddai’n arwain at fethu’r modiwl hwn. Nid yw’r ymchwil yma na unrhyw ran ohono wedi cael ei gyflwyno mewn ymgeisyddiaeth arall heb law am fel rhan o fy ngradd BA (Anrh) Addysg Gynradd gyda SAC ym Mhrifysgol Cymru'r Drindod Dewi Sant.

Diolchiadau 
Dymunaf ddiolch i’r unigolion a gyfrannodd at y project ymchwil hwn. Diolch i’r darlithwyr y Brifysgol am rannu eu harbenigedd yng nghlwm a’r Anghenion Dysgu Ychwanegol Awtistiaeth. Yn ychwanegol hoffwn ddiolch i’r ddwy ysgol lle cynhaliwyd yr ymchwil  am eu caredigrwydd a pharodrwydd i helpu bob adeg, ni fyddai cwblhau'r ymchwil wedi bod yn bosib hebddynt.

Pennod 1: Cyflwyniad 
Nod y prosiect ymchwil yma yw ymchwilio sut i gefnogi disgyblion ar y sbectrwm awtistiaeth yn gymdeithasol yn yr ysgol a thu hwnt. Bwriedir darganfod strategaethau sy’n addas ar gyfer ystod o oedrannau yn ogystal ag edrych ar y prif agweddau sy’n achosi pryder cymdeithasol i’r disgyblion yma.
Dewiswyd y maes gan fod modylau yn cwmpasu’r maes Anghenion Dysgu Ychwanegol wedi diddori’r ymchwilydd ers dechrau astudio ar y cwrs. Yn ychwanegol at hyn, welodd yr ymchwilydd disgyblion ar y sbectrwm awtistiaeth yn ystod y ddau brofiad addysgu diwethaf yn yr ysgolion. Er bod yr ymchwilydd wedi gweld y disgyblion yma yn yr ysgol ni chafodd cyfle yw addysgu na gwybod llawer amdanynt gan eu bod mewn blynyddoedd gwahanol. Cydnabydda’r National Autistic Society (2019a) bod canran uchel o bobl ddim yn ymwybodol o anawsterau sy’n gysylltiedig gydag Awtistiaeth ac o ganlyniad yn osgoi cyfathrebu gyda nhw neu yn eu trin yn wahanol i eraill. O ganlyniad i hyn mae’r ymchwilydd am ganfod mwy am y cyflwr a sut i gefnogi disgyblion ar y sbectrwm. Mae’r ymchwilydd am geisio gwneud hyn drwy ymweld, arsylwi a chyfweld ag unigolion mewn ysgolion sydd ag arfer dda yn y maes. Wrth ganfod y strategaethau yma'r gobaith yw y bydd yr ymchwilydd yn ddigon parod yw defnyddio ar brofiad dysgu neu mewn swydd yn y dyfodol wrth wella ei harfer.
Mae’n hanfodol bwysig bod yr ymchwilydd ag holl athrawon eraill yn codi eu hymwybyddiaeth o anableddau gan gynnwys disgyblion sydd â Chyflwr Sbectrwm Awtistig. Noda Erthygl 23 (CCUHP, 1989) “Dylai plant sydd ag anabledd o unrhyw fath gael gofal arbennig a chefnogaeth fel y gallant fyw bywyd llawn ac annibynnol”. Felly mae’n angenrheidiol bod yr ysgolion yn rhoi'r dechrau gorau posib i’r disgyblion yma ac yn eu paratoi i fod yn unigolion iach a hyderus sy’n barod i wireddu eu dyheadau (Donaldson, 2015).
Amcanion y prosiect ymchwil fydd: 
· Datblygu ymwybyddiaeth o anawsterau disgyblion ar y sbectrwm awtistig.
· Darganfod prif achosion sy’n achosi pryder cymdeithasol i ddisgyblion ar y sbectrwm.  
· Ymchwilio i strategaethau llwyddiannus o gefnogi disgyblion awtistig yn gymdeithasol yn yr ysgol a thu hwnt.
· Canfod faint o ddealltwriaeth sydd gan athrawon a disgyblion eraill am awtistiaeth a sut maent yn dueddol o ymateb. 
Bwriedir gwneud yr ymchwil drwy ddulliau cynradd ag eilaidd gan gasglu data ansoddol wrth arsylwi mewn ysgolion cynradd ag uwchradd i ymwybyddiaeth a strategaethau sy’n gysylltiedig gyda disgyblion ar y sbectrwm awtistig. Cynhelir cyfweliadau gydag athrawon a disgyblion er mwyn gofyn cwestiynau agored a derbyn ei barn a’u safbwyntiau gwahanol nhw. Gobeithir dod i’r casgliad wrth ganfod pa strategaethau sy’n llwyddiannus wrth gefnogi disgyblion awtistig yn gymdeithasol drwy’r ysgol. Bwriedir hefyd arsylwi ar ddisgyblion ag ystyried sut mae agweddau athrawon gwahanol yn effeithio ar eu hymddygiad a’u hyder. 

















Pennod 2: Adolygiad Llenyddiaeth  
Yn ystod y bennod hon bwriedir ymchwilio i’r hyn mae damcaniaethwyr wedi canfod yn barod ynglŷn ag Awtistiaeth ag agweddau sy’n effeithio ar unigolion ar y sbectrwm awtistig. Wrth ymchwilio gobeithir dod o hyn i strategaethau a welwyd  ar brofiad yn y gorffennol a’u dadansoddi gan ystyried yr effaith maent yn cael ar y disgyblion. Bwriedir edrych ar lond llaw o agweddau sy’n gysylltiedig ag awtistiaeth gan gynnwys agweddau eraill at ddisgyblion sydd ag Awtistiaeth, strategaethau i helpu unigolion ag a chyflwr sbectrwm awtistiaeth a’r ddarpariaeth addysg yng Nghymru ar gyfer unigolion Awtistig.
Beth yw Cyflwr Sbectrwm Awtistiaeth (CSA)?
Caiff Cyflwr Sbectrwm Awtistiaeth eu disgrifio fel anabledd datblygiadol cymhleth gydol oes, sydd gan amlaf yn ymddangos eu rhinweddau ym mlynyddoedd cyntaf bywyd (Bogdashina, 2006). Rhaid cofio mae Cyflwr ar Sbectrwm yw Awtistiaeth fel y nodwyd gan Wing a Gould yn 1979 (Bogdashina, 2006) felly gall difrifoldeb symptomau pob unigolyn amrywio yn sylweddol. Ar un pen y sbectrwm gwelir unigolion sydd ag anawsterau dysgu dwys ag ar begwn arall y sbectrwm gwelir unigolion sy’n fwy abl a thalentog mewn meysydd penodol. Mae’n amlwg felly ni fydd heriau ag anawsterau pob un ar y sbectrwm yn debyg a gallant amrywio yn sylweddol. Cyfeiria nifer at CSA fel anabledd cudd oherwydd ni ellir weld yr anabledd wrth edrych ar unigolyn yn unig.
Gwyddys bod y Cyflwr Sbectrwm Awtistiaeth yn gyflwr sy’n codi ben yn gymharol aml y dyddiau yma. Noda’r National Autistic Society (2017) bod tua 700,000 o bobl awtistig yn y Deyrnas Unedig ar hyn o bryd sydd ar gyfartaledd yr un peth a tua un ym mhob cant. Mae’r nifer o ddisgyblion yn ein hysgolion sydd ar y sbectrwm yn cynyddu yn flynyddol. O’i rhoi yn syml yn y 2016-17 roedd yna 5,145 o ddisgyblion ar y sbectrwm awtistig yn ysgolion cynradd ac uwchradd yng Nghymru gyda chanrannau gwahanol ohonynt ar ddatganiad, yn derbyn cymorth ysgol neu gymorth ysgol a mwy. Gwelwyd cynnydd yn y flwyddyn 2017-18 i 5,710 o ddisgyblion (Stats Cymru, 2018). Cydnabydda’ y BBC (2017) bod y nifer o ddisgyblion ar y sbectrwm yn cynyddu yn flynyddol yn ogystal ond er mawr syndod cydnabyddir hyn yn gadarnhaol. Esbonia Thomas (2017, dyfynnwyd yn BBC 2017) cynrychiolydd o’r National Autistic Sociaety Cymru bod y cynnydd o ganlyniad i well dealltwriaeth o Awtistiaeth a datblygiad yn y dull o ddiagnosis ag arweiniodd i ddarpariaeth well ar draws ysgolion Cymru.
Gwyddys bod CSA yn cael effaith ar sut mae unigolyn yn cyfathrebu gyda phobl o’u cwmpas a chreu perthynas gyda’u cyfoedion (MacConville, 2010, dyfynnwyd yn Ryder, 2013).  Mynega Hawkes (2017) yn ogystal â thrafferthion wrth gyfathrebu gall unigolion gael trafferth gydag agweddau eraill hefyd megis sensitifrwydd synhwyraidd, mynd yn gaeth i arferion ailadroddus, anawsterau dysgu, epilepsi i enwi dim ond rhai.
Ond y tri rhinwedd amlycaf sy’n peri gofid i ddisgyblion ar y sbectrwm awtistig yn ôl Triawd amhariad Wing (1988, dyfynnwyd yn Glazzard et al., 2015) yw agweddau ‘cymdeithasol’, ‘iaith a chyfathrebu’ a ‘meddwl ac ymddygiad’. Canolbwyntir yn bennaf ar yr agwedd ‘gymdeithasol’ mae Wing (1988, dyfynnwyd yn Glazzard et al., 2015) yn cyfeirio ato  gan edrych ychydig ar sgiliau ‘cyfathrebu’ yn ogystal. Atega Hawkes (2017) a Bogdashina (2006)  bod Wing (1996, dyfynnwyd yn Williamson, 2016) wedi categoreiddio rhinweddau’r unigolion a thrafferthion cymdeithasol i bedwar grŵp, sef ‘grŵp gorffurfiol’, ‘grŵp gweithgar’, ‘grŵp goddefol’ a’r ‘grŵp ar wahân’. A’i ymlaen i fynegi bod y ‘grŵp gorffurfiol’ yn dueddol o fod yn rhy gyfeillgar wrth bobl ac yn ymddangos i fod yn dilyn rheolau cymdeithasol ond ddim yn eu deall. Mae’r ail grŵp sef y ‘grŵp gweithgar’ yn dueddol o geisio fod yn gymdeithasol ond gan ddefnyddio dulliau amhriodol megis syllu tan eu bod yn cael cyswllt llygaid neu roi cwtsh i rywun pan nad oes angen. Cydnabydda’ Manikiza (2015) er anawsterau cyfathrebu disgyblion a chyflwr sbectrwm awtistiaeth mae rhai yn hoff o fod yn gymdeithasol a chytuna gyda Wing (1996, dyfynnwyd yn Williamson, 2016) bod y disgyblion yma yn ‘lletchwith’ wrth gymdeithasu. Mae’r ‘grŵp goddefol’ yn fwy abl o fedru cyfathrebu a chwarae gyda disgyblion eraill er mae nid nhw sy’n cychwyn y cyfathrebu. Ac yn olaf y ‘grwp ar wahân’ nid yw’r unigolion yma yn dangos dim diddordeb yn nheimladau unigolion eraill ac yn anaml yn gwneud cyswllt llygaid nag yn ymateb yw henw yn dda iawn. Er hyn oll dadleua Kaufman (2017) mae dull anghonfensiynol o gyfathrebu sydd gan unigolion CSA yn hytrach nag anallu i fod yn gymdeithasol. Ychwanega eu bod hi’n cymryd mwy o amser i unigolyn CSA i brosesu gwybodaeth a'u bod yn dueddol o roi ffocws ar ran arall o’r corff yn hytrach na gwneud cyswllt llygaid. Mae’r rhinweddau hyn yn aml yn cael eu camgymerid am ddiffyg diddordeb sydd yn medru arwain at anhawster wrth greu ffrindiau.
Strategaeth i ddatblygu sgiliau cymdeithasol.
Canfuwyd bod nifer o strategaethau yn bodoli er mwyn cynorthwyo disgyblion CSA i ddysgu sgiliau cymdeithasu megis therapi chwarae, therapi lego, storiâu cymdeithasol a sesiynau sgiliau cymdeithasol.
Un dull sy’n cael eu defnyddio yn aml yw rhedeg sesiynau er mwyn cryfhau sgiliau cymdeithasol unigolion. Pwysleisir pwysigrwydd dysgu sgiliau cymdeithasol i’r unigolion er mwyn iddynt fedru cymryd rhan yn y gymdeithas o’u cwmpas a dod yn “unigolion hyderus sy’n barod i fyw bywyd gan wireddu eu dyheadau fel aelodau gwerthfawr o gymdeithas” (Donaldson, 2015, t.31).  Bwriad y sesiynau yma yw addysgu’r disgyblion sut i ymddwyn yn gymdeithasol gan dargedu sgiliau chwarae, sgiliau cyfathrebu, sgiliau emosiynol ag anawsterau megis diffyg gwrando ar eraill, dangos diddordeb yn rhywbeth nad ydynt yn hoff ohono ac aros eu tro i siarad. Yn ogystal â hyn gall y sesiynnau ganolbwyntio ar agweddau sy’n cael eu cyfeirio ato fel “social blindness” sef yr anallu i ddeall emosiynau a theimladau cyfoedion o’u cwmpas neu hyd yn oed sut i gyfarch unigolion. Gweithredoedd sydd i weld yn syml i unigolion eraill ond agweddau sydd yn rhaid i unigolion CSA ddysgu. Mae’r sesiynnau yma yn le perffaith i ddisgyblion ddysgu sut i gyfathrebu mewn sefyllfa go iawn gyda grŵp o bobl yn hytrach na mewn awyrgylch ffug (Hewitson, 2018). Dengys ymchwil gan Brifysgol Indiana (2009, dyfynnywd yn Foden a Anderson, 2011) bod cynnal y sesiynau yma mewn amgylchedd cyfarwydd i’r disgybl llawer mwy effeithiol na’u tynnu allan i amgylchedd dieithr.  Noda Foden a Anderson (2011) mae prif nod y grwpiau yma yw “Teaching a person how to navigate social reality” sydd yn dipyn o uchelgais o ystyried faint o sefyllfaoedd cymdeithasol sydd ar gael. Ychwanega Hewitson (2018) er mwyn cynnal sesiynau llwyddiannus rhaid eu bod wedi teilwra ar gyfer yr unigolion, mae’r grŵp o ddisgyblion sy’n cymryd rhan yn gyfeillion gyda’r disgybl ac mae’r sesiynau gorau yn cynnwys rhieni yn ogystal. Trwy gynnwys rhieni mae’r strategaethau sy’n cael eu defnyddio a’r sgiliau sy’n cael eu dysgu yn medru cael eu hatgyfnerthi adref.
Anfantais sydd wedi cael eu hamlygu gan Rudy (2018b) a Foden a Anderson (2011) yn ôl eu hymchwil yw bod y grwpiau yma ond yn cael eu rhedeg am awr neu ddwy'r wythnos sydd yn cyfyngu'r sgiliau sy’n cael eu dysgu gan nad ydynt yn cael ymarfer y sgiliau yn ddigon cyson. Dadleua Kaufman (2017) nad yw’r dull o ddysgu sgiliau cymdeithasol yma yn llwyddiannus, oherwydd nid yw’n ffisegol bosib i fedru dysgu disgybl sut i ymateb yn gywir i bob sefyllfa gymdeithasol. A’i ymlaen i fynegi nad yw unigolion CSA yn lletchwith yn gymdeithasol ond yn hytrach yn greadigol wrth fod yn gymdeithasol, “They may not do things the right way, but they do things their  way” (Kaufman, 2017). Felly rhaid ymateb i ofynion i ddisgyblion yma yn hytrach na cheisio eu newid. Dull a awgryma Kaufman (2017) yw ‘therapi drama’. Noda Rudy (2018a) bod rhieni nifer o ddisgyblion CSA yn sylwi eu bod yn medru cofio darnau cyfan o sgriptiau ar y teledu gan efelychu'r un acen a bwriad. Felly wrth ddefnyddio cryfder sydd gan y disgyblion yma gellir eu plethu mewn er mwyn cryfhau sgiliau gwan o gyfathrebu. Amlyga Schneider (2006, dyfynnwyd yn Crutchfeild, 2017) manteision lu i’r therapi drama gan gynnwys codi hunan hyder a hunan fri wrth iddynt gyflawni tasgau wrth berfformio. Ond yn fwy pwysig na hynny mae’n amlygu gwelliant yn eu gallu i adnabod eu hemosiynau ag emosiynau eraill a’u gallu i gyfathrebu yn gymdeithasol mewn grŵp o bobl.
Agweddau eraill at ddisgyblion ag Awtistiaeth.
Heb os nac oni bai mae’r stigma sy’n perthyn i gyflwr sbectrwm awtistiaeth yn deillio nôl degau o flynyddoedd ac efallai mai bai un dyn yn unig yw gwarth mae’r unigolion yma yn medru teimlo. Gellir ystyried mae Leo Kanner oedd y dyn a fu’n gyfrifol am ddechrau’r stigma gan eu bod yn dweud wrth rieni am ddanfon eu plant gydag awtistiaeth i ffwrdd ag anghofio amdanynt. Un enghraifft adnabyddus o hyn yn ôl Sarris (2015) yw merch Eustacia Cutler yn cael eu hanfon o’u chartref gan fod ei thad yn meddwl eu bod yn ‘wallgof’ ac yn ‘annormal’ oherwydd ei diagnosis o awtistiaeth yn 1943.  Creda Kanner (1950, dyfynnwyd yn Hewitson, 2018, t.5)  bod y disgyblion yma “beyond help and uneducable”. Er i Kanner a Asperger adnabod rhinweddau tebyg wrth roi diagnosis o awtistiaeth gwelodd Asperger (dyddiad anhysbys, dyfynnwyd yn Hewitson, 2018, t.4) ochor wahanol iddo gan gredu “That it needed to be adapted to, rather than cured”. Roedd Asperger yn cydnabod bod gan rhai o’r unigolion yma dalentau arbennig mewn meysydd penodol a dylid cael eu dathlu. Byth ers hyn mae’r gymdeithas wedi edrych i lawr ar unigolion sydd â chyflwr sbectrwm awtistiaeth ac mae’r frwydr yn parhau i greu cymuned gynhwysol sy’n deall.
Noda Sassoon et al. (2017) bod yr argraff gyntaf a chai pobl o unigolion ag CSA yn dueddol o effeithio ar eu parodrwydd i gymdeithasu gyda nhw yn y dyfodol sy’n golygu bod yr unigolion CSA yn cael ei gwrthod neu osgoi.  Dywed Sinclair (1992, dyfynnwyd yn Bogdashina, 2006) er nad yw’r unigolion yma yn gwybod sut i ymateb ym mhob sefyllfa gymdeithasol nid yw’n golygu eu bod ddim yn becso a ddim am gyfathrebu. Mae’n ffaith hysbys felly bod pobl eraill yn grediniol nad yw unigolion ag CSA am gyfathrebu a gwneud ffrindiau gydag eraill. Er hyn dadleua Bogdashina (2006, t.82) “many of them have a strong desire to be with other people, to express themselves and to be understood”, ac esbonia bod unigolion ag CSA yn cyfathrebu ond mewn modd gwahanol i’r arfer.  Cytuna Cage (2017) gan nodi eu bod nhw fel pawb arall yn fodiau dynol a dywed “we all have a natural desire o be accepted and to belong”.  Mynega Cage (2017) bod ymchwil yn dangos bod yr argraff gyntaf a chai eraill o unigolion CSA yn dueddol o fod yn negyddol, cydnabyddir y gellir hyn fod oherwydd nad yw pobl yn deall yr unigolyn, diffyg ymwybyddiaeth o CSA neu eu bod yn ofn sut i gyfathrebu gyda’r unigolion yma. Er mwyn tanlinellu hyn dywed O’Neill (1999, dyfynnwyd yn Bogdashina, 2006, t. 86)
 “Non-autistics can be ignorant of the autistic’s struggle to communicate. In this case communication in Autism is not a ‘failure’. It is not non existent. It’s simlpy different, in some way eccentric in an interesting way, and in some cases dormant”.
Gan fod gan unigolion CSA ddiddordebau penodol a gwanhaol mae unigolion eraill yn gweld y diddordebau yma fel rhai rhyfedd ag  yn medru eu hanwybyddu. Awgryma Cage (2017) er bod mwy o ddealltwriaeth gan bobl am Awtistiaeth erbyn hyn mae nifer o bobl sydd a CSA dal yn teimlo nad yw’n medru cael ei weld fel agwedd gadarnhaol sy’n perthyn iddynt. A dengys eu hymchwil hefyd bod y teimlad yma o ddiffyg cael eu derbyn yn cynyddu'r tebygolrwydd i’r unigolyn brofi iselder a diffyg hyder (Cage, 2017). Mae’n amlwg felly bod y teimlad o berthyn yn chwarae rôl hanfodol ar iechyd meddwl unigolion. Canfuwyd gan y gymdeithas Ambitious about Autism (dyddiad anhysbys) drwy gynnal eu hymgyrch ‘Know you Normal’ bod 4 allan o 5 o bobl ifanc wedi profi problemau iechyd meddwl o ganlyniad i agwedd eraill tuag atynt a’r cyflwr.
Sut mae Cymru yn delio gydag Awtistiaeth?
O ganlyniad I Ddeddf Anghenion Dysgu Ychwanegol a’r Tribiwnlys Addysg gan Lywodraeth Cynulliad Cymru (2018b)  mi fydd yn ofynnol i ysgolion creu Cynllun Dysgu Unigol (CDU) i bob disgybl sydd ag anghenion dysgu ychwanegol. Mi fydd y CDU yn disodli’r datganiadau o anghenion addysgol arbennig yn ogystal â’r cynlluniau addysg unigol sydd yn bodoli ar hyn o bryd. Ystyrir hwn fel gam sylweddol i sicrhau addysg gynhwysol ag effeithiol i ddisgyblion sydd â chyflwr sbectrwm awtistiaeth. Dywed Awdur anhysbus (2017) “These plans help students with autism access the support services they need, work on specific goals to minimize disruptions”, os yw pawb sydd yng nghlwm ag addysg yr unigolion yma yn cyfarwyddo gyda’r CDU bydd eu haddysg yn fwy perthnasol ar eu cyfer. Bydd y CDU yn cynnwys targedau’r unigolyn ar gyfer cyfnod penodol, bydd yn amlinellu'r strategaethau, gwasanaethau a chymorth sydd angen ar yr unigolyn i lwyddo ac yn olaf dulliau ar sut i dracio cynnydd yr unigolyn. Newid arall sy’n fanteisiol yw bod gofyn cynnwys llais y plentyn fwyfwy wrth greu'r CDU ac ar draws eu haddysg gyfan.
Sefydlwyd Cynllun Gweithredu Strategol ar gyfer Cyflwr Sbectrwm Awtistig yn 2016 gan Lywodraeth Cymru gyda thair blaenoriaeth sef:
1. Asesu a Diagnosis
2. Mynd i’r afael ag Anghenion Cymorth
3. Codi Ymwybyddiaeth, gwybodaeth a Hyfforddiant. 
(dyfynnwyd yn Llywodraeth Cynulliad Cymru, 2018a) 
Cydnabyddir pwysigrwydd y tair blaenoriaeth ond edrychir yn bennaf ar flaenoriaeth tri sef ‘Codi Ymwybyddiaeth, Gwybodaeth a Hyfforddiant’. Lansiwyd ymgyrch ‘Weli Di Fi?’ ar y cyd gyda ASDinfowales yn ogystal â’r Rhaglen Dysgu gydag Awtistiaeth, bwriad y cynlluniau yma yw codi ymwybyddiaeth o awtistiaeth ar draws llawer o wasanaethau ac yn y gymuned” (Llywodraeth Cynulliad Cymru, 2018a, t.8). Gwelwyd llwyddiant lansio’r Rhaglen Dysgu gydag Awtistiaeth wrth i’r Gweinidog Iechyd a Gwasanaethau Cymdeithasol nodi fod yna tua 4,500 o staff yn ein hysgolion cynradd wedi ei gwblhau a tua 26,500 o blant hefyd (Gething, 2019).











 Pennod 3 : Methodoleg  
Cydnabyddir pwysigrwydd bod athrawon yn cynnal ymchwil er mwyn gwella eu hymarfer gan BERA (2014, t.6) wrth iddynt nodi “To be at their most effective, teachers and teacher educators need to engage with research and enquiry”. Ymhelaetha Dewey (1933, dyfynnwyd yn Y Gangen Addysgu a Gwella Sgiliau, 2015a.) ar hyn wrth iddo nodi bod rhaid i athrawon fod yn ymarferydd myfyriol wrth wynebu problemau neu gyfyng gyngor. Mae’n hanfod felly bod yr ymchwil syn cael ei gynnal yn gywir ac yn dilyn y canllawiau angenrheidiol. O ganlyniad wrth gynnal yr ymchwil ag ymateb i’r cwestiwn dan sylw dilynwyd canllawiau BERA (2018) (Gweler atodiad 1). Cydnabyddir pwysigrwydd dilyn y canllawiau ar ddechrau a thrwy gydol y cyfnod. Gwnaethpwyd hyn er mwyn sicrhau gweithredu yn ddiogel, yn gywir ac yn ôl y canllawiau. Yn ogystal â chadw at ganllawiau BERA dilynir Canllawiau Moesegol y Cyngor Gweithlu Addysg yn ogystal gan fod yr ymchwil yn canolbwyntio ar addysg yn bennaf. Cydnabyddir hefyd pwysigrwydd cyfrinachedd wrth gynnal yr ymchwil, fydd yr holl ddata a gasglwyd yn anhysbys. Dilynir gofynion y Ddeddf Diogelu Data (1988) a Rheoliad Diogelu Data (2018) a sicrhau bod unrhyw dystiolaeth yn cael ei ddileu ai waredu wedi i’r ymchwil orffen. Cydnabydda’ Diener a Crandall (1978, dyfynnwyd yn Cohen, Manion a Morrison, 2007) hanfod derbyn caniatâd wrth unrhyw unigolyn a fydd yn cymryd rhan yn yr ymchwil unwaith eu bod wedi clywed beth sy’n cael eu hymchwilio. Atega Frankfort-Nachmias a Nachmias (1992, dyfynnywd yn Cohen, Manion a Morrison, 2007) y pwysigrwydd o nodi bod hawl gan unrhyw unigolyn i wrthod cymryd rhan neu dynnu allan o’r ymchwil unwaith iddo gychwyn.

Defnyddiwyd ystod o ddulliau ymchwilio er mwyn medru ateb y cwestiwn dan sylw mor drwyadl â phosib. Defnyddiwyd cyfweliadau gyda disgyblion ac athrawon yn ogystal ag arsylwi ar ystod o wersi ac yn olaf edrych ar ddogfennau. Drwy ddefnyddio’r dulliau yma cynhaliwyd ymchwil cynradd o gymharu gydag ymchwil eilaidd a ddefnyddiwyd ar gyfer yr adolygiad llenyddiaeth. O ganlyniad i wneud yr adolygiad llenyddiaeth casglwyd gwybodaeth a dyfnhau gwybodaeth bersonol er mwyn medru teilwra cwestiynau addas a phenderfynu pa agweddau bwriedir edrych arnynt wrth wneud yr ymchwil cynradd.
Noda The National Autistic Society (2017, t. 2) bod gan unigolion Awtistig “perstistent difficulties with social communication and social interactions”. Felly gan gofio pwrpas yr ymchwil ac o ganlyniad i ymchwilio ar gyfer yr adolygiad llenyddiaeth bod disgyblion Awtistig yn cael trafferthion cyfathrebu felly'r dull gorau i ddefnyddio gyda’r disgyblion byddai eu harsylwi mewn amryw o sefyllfaoedd. Trwy eu harsylwi byddwn yn medru cael darlun cyfan o sut maent yn cyfathrebu, ymddwyn, iaith eu corff a’u hemosiynau mewn sefyllfaoedd gwahanol.
Ar un llaw noda Bell (2010) bod arsylwi yn ddull effeithiol o ganfod os yw’r hyn sy’n cael ei ddweud wir yn digwydd. Ar y llaw arall cydnabydda’ Darlington a Scott (2002, dyfynnwyd yn Bell, 2010) bod pob unigolyn yn edrych ar sefyllfa yn wahanol a’u ddehongli o’u safbwynt eu hunain. Er hyn gall fod yr hyn rydym ni’n eu gweld yn hollol wahanol i beth mae’r unigolyn yn feddwl. Mynegant “we impose our won interpertations on what is observed so fail to understand what an activity means for those who are involed in it” (Darlington a Scott, 2002, dyfynnwyd yn Bell, 2010, t.192). Rhaid felly cydnabod y pwysigrwydd o fod yn wyliadwrus o beidio meddwl yn unochrog wrth arsylwi. Penderfynwyd defnyddio’r dull o arsylwi anstrwythuredig gan fod Punch (2005, dyfynnwyd yn Bell, 2010) yn nodi mae dyma’r dull mwyaf naturiol ac agored o arsylwi gan fod categoreiddio data a dadansoddi yn digwydd wedi’r arsylwi yn hytrach nag yn ystod. Cytuna Y Gangen Gwella Addysgu a Dysgu  (2015b) gan nodi wrth arsylwi mewn lleoliad naturiol mae modd cael astudiaeth fwy realistig. Her amlwg sy’n wynebu ymchwilwyr yw ceisio osgoi tuedd wrth arsylwi, cydnabydda’ Bell (2010) eu bod hi’n anodd cymryd cam yn ôl ar adegau ac arsylwi. Cydnabyddai’r Y Gangen Gwella Addysgu a Dysgu  (2015b)ei bod hi’n anodd arsylwi a chymryd nodiadau yn ystod arsylwadau ac os ydynt yn cofnodi wedi arsylwi ni fydd y canfyddiadau mor ddibynadwy.  
Dull arall a benderfynwyd defnyddio i gasglu ymchwil cynradd oedd cyfweld ag athrawon, cynorthwywyr a disgyblion awtistig. Mynega Fontana a Frey (1994, dyfynnwyd yn Punch a Oancea, 2014) bod yna amrywiaeth lu yn y mathau gwahanol o gyfweld a gellid eu defnyddio. Maent wedi categoreiddio'r dulliau i mewn i dri chategori sef ‘Cyfweld Strwythuredig’, ‘Cyfweliad lled-strwythriedig’ a ‘chyfweld heb strwythur’. Yn debyg mae Feilding (1996, dyfynnwyd yn Punch a Oancea, 2014) a Minichiello et al. (1990, dyfynnwyd yn Punch a Oancea, 2014) yn gytûn bod modd gwahaniaethu dulliau cyfweld i dri chategori. Felly sylweddolwyd bod yr un fath o gyfweliad ddim yn addas ar gyfer defnyddio gydag oedolion a disgyblion. Er mwyn cyfweld yr athrawon a’r cynorthwywyr penderfynwyd defnyddio cyfweliad strwythuredig, nodweddion arferol cyfweliadau strwythuredig yw dilyn set o gwestiynau penodedig mewn trefn benodol. O ganlyniad i ddefnyddio’r dull yma gellid casglu data cymaradwy a dadansoddi'r hyn a ganfuwyd (Groundwater-Smith, Dockett a Bottrell, 2015). Mantais o gynnal cyfweliadau unigol yw’r posibilrwydd o gasglu ymchwil manwl o bersbectif yr unigolyn penodol.
Fel y nodwyd uchod gall disgyblion ag awtistiaeth gael trafferthion wrth gyfathrebu ond os bod perthynas gref wedi adeiladu rhwng yr unigolyn a’r disgybl gall dull o gyfweld fod yn effeithiol. Sicrhau bod y disgyblion yn ymddiried yn y cyfwelydd yw un o’r saith nodwedd mae Fontana a Frey (1994, dyfynnwyd yn Punch a Oancea, 2014) yn rhestri er mwyn sicrhau bod cyfweliad lled-strwythuredig yn llwyddiannus.  Er hyn y dull lled-strwythuredig a benodwyd i ddefnyddio wrth gyfweld a disgyblion gan eu bod yn llai strwythuredig ac yn dilyn llais y disgybl. Mae nodweddion y dull yma yn cynnwys cwestiynau pen agored gyda braslun o ba themâu neu bynciau y gellid ymholi iddo. Gan nad oes yna strwythur pendant i’r cyfweliad gall y disgybl arwain y ffordd gyda’r atebion a fyddai hefyd yn medru arwain yr ymholwr at gwestiynau eraill perthnasol. (Groundwater-Smith, Dockett a Bottrell, 2015). Mantais amlwg o ddefnyddio’r dull yma yw’r rhyddid sydd gan y cyfwelydd i ymchwilio i mewn i feysydd cysylltiedig. Noda Punch a Oancea (2014, t.185) “Unstructured interviews are in-depth explorations of interviewees’ experiences and interperatations” sy’n ddelfrydol yn yr achos yma o ganfod pa strategaethau sy’n effeithiol a’u peidio i ddisgyblion Awtistig. Er hyn noda Nisbet a Watt (1980, dyfynnwyd yn Bell, 2010, t.192) bod cyfweliadau “reveal only how people preceive what happens, not necessarily what actually happens”. 
Y dull diwethaf a phenderfynwyd defnyddio oedd edrych ar ddogfennau pwrpasol yn yr ysgolion a thu hwnt er mwyn magu dealltwriaeth o ba ddulliau a strategaethau sy’n cael eu defnyddio. Edrychwyd ar bolisïau’r ysgol yn ogystal â llawlyfrau i athrawon ar gyfer cynorthwyo unigolion ag anableddau. Mynega’r Gangen Addysgu a Gwella Dysgu (2015b) mae mantais amlwg o ddefnyddio astudiaeth o ddogfennau yw eu bod a chael ar lein gan amlaf a bod y data sydd yn bresennol mewn dogfennau yno yn barhaol. Ond, rhaid ystyried yr hyn a ddywed MacDonald a Tipton (1996, dyfynnwyd yn Punch a Oancea, 2014, t.282) “in documentary research, nothing can be taken for granted” ac yn argymell defnyddio fframwaith triongliant Denzin I wirio bod y ffeithiau yn ddilys. Yn ogystal noda’r Y Gangen Addysgu a Gwella Dysgu. (2015b) bod angen ymchwilio i gefndir y dogfennau yma a gweld pwy a’u cynhyrchodd a pham? Anfantais fawr yw y gall hyn gymryd llawer o amser a heb atebion yn y diwedd. Rhaid I’r ymchwilydd cadw mewn cof hefyd nag yw’r dogfennau yma o reidrwydd wedi ysgrifennu at bwrpas ymchwil.

Canlyniadau a Thrafodaethau
Yn y bennod hon bwriedir trafod a dadansoddi canlyniadau’r ymchwil cynradd a chynhelir a’u gyplysu gyda’r hyn a ganfuwyd gyda chanfyddiadau'r adolygiad llenyddiaeth. Cynhelir cyfweliadau gydag athrawon a disgyblion a chyflwr sbectrwm awtistiaeth, gweler cwestiynau ac ymatebion y cyfweliadau yn Atodiadau 3, 4 a 5. Strategaeth arall a defnyddiwyd oedd arsylwi, ag arsylwyd ar amryw o ddisgyblion mewn sefyllfaoedd ag ar sut roedd disgyblion eraill ag athrawon yn ymateb i ddisgyblion ag awtistiaeth.
Arsylwi ar ddisgyblion 
Arsylwyd ar nifer o ddisgyblion oedd a chyflwr sbectrwm awtistiaeth mewn sefyllfaoedd gwahanol tra ar gyfnod dewisol mewn ysgol uwchradd sef ysgol A. Nid yn unig ar y disgyblion ag awtistiaeth ond ar agwedd ac ymddygiad disgyblion eraill tuag atynt ar ffordd oedd yr ymddygiad yma yn amrywio mewn sefyllfaoedd gwahanol.
Un elfen oedd yn gyfarwydd gyda bob disgybl a chyflwr sbectrwm awtistiaeth a arsylwyd oedd eu bod yn eistedd ym mlaen y dosbarth. Gwyddys bod rhan fwyaf ohonynt wedi cael eu lleoli yno gan yr athrawon yn fwriadol. Ystyrir gan nifer bod gosod disgyblion ag awtistiaeth ym mlaen y dosbarth o gymorth iddynt yn addysgiadol gan gynnwys Hawkes (2017)  wrth iddi fynegi bod angen ailadrodd cyfarwyddiadau a’u torri i lawr ar gyfer disgyblion a chyflwr sbectrwm awtistiaeth. Wrth fod y disgybl ym mlaen y dosbarth mae’n galluogi'r athro i fod yn fwy o gymorth, yn ogystal â hyn mae’r National Autistic Society (2019b) a Hawkes (2017) yn gyntun bod y disgyblion yma yn hoff o ddilyn patrwm a threfn. Felly wrth eu gosod i eistedd mewn man penodol mae’n un rhwystr yn llai iddynt ddelio gydag yn ystod diwrnod o addysg. Ond er hyn o safbwynt cymdeithasol nid yw hyn bob tro yn fanteisiol, sylweddolwyd bod disgyblion eraill yn ymwybodol eu bod yn y blaen oherwydd eu hanableddau. Gwelwyd bod disgyblion eraill ar yr un bwrdd yn amharod i eistedd gyda’r disgyblion yma ac yn tynnu arnynt wrth geisio gweithio fel grŵp neu mewn parau. Roedd yna rwystredigaeth amlwg gan Ddisgybl 1 yn ystod gwers Saesneg wrth weithio mewn parau gyda disgybl arall oedd yn chwerthin am ben eu syniadau ef ac yn gwrthod eu derbyn er eu bod yn rhai dilys.
Roedd y sylwadau ag agweddau’r disgyblion eraill yn amrywio mewn dosbarthiadau gwahanol wrth arsylwi ar oedrannau a phynciau gwahanol. Arsylwyd ar Ddisgybl 3 mewn gwers Mathemateg set 1 a gwers Y Fagloriaeth Gymreig, gallu cymysg ag roedd y gwahaniaeth yn agweddau’r disgyblion yn hollol wahanol. Ar un llaw yn y wers mathemateg roedd y disgyblion eraill yn fyw goddefol o’r disgybl ac yn ei chynnwys mewn gwaith grŵp a thrafod yn aeddfed. Gwelwyd Disgybl 3 yn gweithio yn rhagorol yn y wers yma a chanfuwyd wrth gyfweld a hi mae Mathemateg oedd eu hoff bwnc a'u nod yw astudio yn y Brifysgol yn y dyfodol. Ar y llaw arall gwelwyd diffyg cydweithio, dadlau ac anghytuno ynglŷn â gwaith yn wers Fagloriaeth gyda disgyblion gallu is na’r wers fathemateg. Roedd ei rhwystredigaeth yn ei atal rhag gwneud y gwaith yn ogystal â tharfu ar eraill yn y wers. Gwelwyd gwahaniaeth yng ngallu’r athrawon yn y ddau ddosbarth i drafod y disgyblion yn ogystal. Mynna Salamon (2018) bod y stigma yma sy’n bodoli ar draws y gymdeithas yn chwarae rôl flaenllaw yn y nifer o bobl a chyflwr sbectrwm awtistiaeth sy’n dioddef o iselder a phryder. Amlyga Salamon (2018) bod ymchwil ym Mhrydain wedi dangos bod 72% o’r bobl a mynegodd eu bod yn dioddef o iselder oherwydd agwedd eraill a’r stigma sy’n gysylltiedig â chyflwr sbectrwm awtistiaeth.
Diddorol yw nodi wrth gyfweld ag Alecno Ysgol A (Gweler atodiad 3) dywedodd bod gan dri o’r disgyblion a buon yn arsylwi hawl i gymorth un i un gan athro neu fynediad at liniadur personol ond yn gwrthod eu defnyddio. Nododd mai prif resymau bod y tri disgybl yn gwrthod y cymorth oherwydd eu bod yn gofidio am beth fyddai eraill yn feddwl ac y neu ddweud.
Ni ellir anwybyddu’r ffaith bod disgyblion a chyflwr sbectrwm awtistiaeth yn gweld cymdeithasu amser egwyl a chinio yn heriol. Arsylwyd ar y disgyblion yn ystod yr amseroedd yma a chanfuwyd eu bod yn dueddol o fod ar ben eu hunain a llawer ohonynt yn darllen neu yn gwneud rhywbeth yn ymwneud a’u diddordeb pennaf. Cydnabuwyd gan Notbohm (2012) bod rhai disgyblion yn benderfynol o fod ar ben eu hunan ac yn annibynnol am eu bod yn teimlo methiant wrth geisio cymdeithasu gydag eraill. Ymhelaetha ar hyn gan nodi “some kids adopt the I don’t care attitude to deflect the pain of caring very much and not having the knowledge, skills and support to overcome their social barriers” (Notbohm, 2012, t.104).
Wrth dynnu sylw at yr agweddau uchod, coda un agwedd eu pen yn aml yn ystod y profiad sef bod disgyblion eraill ddim yn deall anghenion ac agweddau oedd yn effeithio ar ddisgyblion a chyflwr sbectrwm awtistiaeth. Credir bod galw felly am godi ymwybyddiaeth ymhlith disgyblion eraill yr ysgol yn ogystal ag ymhlith athrawon gan nad oedd bob athro yn dysgu’r unigolion awtistig. Er hyn fyddai pob athro yn gweld y disgyblion yn ystod amseroedd rhydd megis amser egwyl a chinio. Gellir defnyddio Rhaglen Dysgu gydag Awtistiaeth a sefydlwyd gan y Llywodraeth er mwyn codi ymwybyddiaeth.  Arsylwyd ar ddefnydd effeithiol o’r rhaglen ac yn benodol y stori ‘Archarwyr Awtistiaeth’ yn Ysgol B, nodir mai ysgol gynradd yw Ysgol B. Defnyddiwyd y storiâu ‘Archarwyr Awtistiaeth’ i gyflwyno heriau sy’n wynebu unigolion a chyflwr sbectrwm awtistiaeth i weddill yr ysgol. Trwy ddefnydd o’r stori a strip cartŵn amlygwyd yr heriau sy’n wynebu unigolion a chyflwr sbectrwm awtistiaeth yn ddyddiol, a chyflwyno sut y gall disgyblion eraill rhoi cymorth iddynt a’u cefnogi. Gwelwyd bod disgyblion hyn yr ysgol yn cwblhau ‘Addewid yr Archarwywr Awtistiaeth’ sef ateb cwestiynau ynglŷn â’r heriau a godwyd yn y llyfr ‘Archarwyr Awtistiaeth’ ac yna derbyn tystysgrif boed yn gywir.
Cydnabuwyd ni fydau’r gyfres yma yn addas ar gyfer disgyblion yn yr uwchradd yn ei chyfanrwydd ond dylid ystyried defnyddio strategaeth debyg o gyflwyno heriau a sut y dylai eraill ymddwyn a delio gyda’r sefyllfaoedd gwahanol. (Gweler atodiad 2). Mae yna gynllun newydd sbon wedi eu lansio gan ASDinfoWales o’r enw ‘Weli ‘di fi?’. Mae’r cynllun yn targedu cymunedau, busnesau a chyfleusterau ar draws Cymru gyda’r bwriad o wella eu hymwybyddiaeth o gyflwr sbectrwm awtistiaeth. Noda’r ASDWales (2019) drwy gyflwyno’r rhaglen yma bydd yn “gwella mynediad at gyfleusterau a gostwng y stigma y gall nifer o unigolion awtistig ei brofi”. Er nad yw’r cynllun yma wedi’i deilwra ar gyfer yr ysgol uwchradd teimlir y byddai yn fwy addas na’r storiâu ‘Archarwyr Awtistiaeth’.
 Cyfweliadau gyda’r disgyblion
Cynhaliwyd cyfweliadau gydag ystod oedran o ddisgyblion er mwyn canfod eu safbwynt nhw a gweld sut oeddent yn teimlo yn gymdeithasol ac os oeddent yn gweld y cymorth gan yr ysgol yn llwyddiannus ac yn ddigonol.
Roedd yna un neges glir yn treiddio trwy’r cyfweliadau i gyd sef bod y disgyblion ddim am gael eu gweld yn wahanol i eraill. Dywedodd Disgybl 3 “Rydw i moen bod y plant eraill yn fy nerbyn i fel ydw i” Gweler atodiad 4) ac yn debyg nododd Disgybl 5 “I don’t want to be treated different” (Gweler atodiad 5) . Cydnabuwyd gan Notbohm (2012, t. 111) yr anhawster sy’n hwynebu’r unigolion yma gan ddweud “fitting into our world requires a tremendous amount of effort on your childs part”.
Diddorol yw nodi'r hyn a ddywed Disgybl 5 sef (Gweler atodiad 5) “I have to make a conscious effort to be social so that I’m not seen different by my friends”, aeth ymlaen i nodi bod y disgyblion a symudodd o’r ysgol gynradd yr un adeg ag ef wedi pellhau wrtho. Pwysleisiodd ei fod wedi gorfod gweithio yn galed i ganfod ffrindiau newydd yn yr ysgol Uwchradd a chymerodd amser iddo fod yn hyderus ac yn gartrefol yn eu cwmni. Dadleua  Foden a Anderson (2011) “In contrast to the stereotype that people with ASDs lack the desire for person-to-person connection, many children and adolescents on the spectrum long for social acceptance and social interaction with others”. Edrycha Barron (1993, dyfynnwyd yn Bogdashina 2006) ar yr ymdrech ar deimlad o unigrwydd fel cymhelliant i unigolyn i ddysgu’r sgiliau cymdeithasol angenrheidiol sydd angen arnynt er mwyn cymdeithasu. Ar yr un pryd ni ellir anwybyddu'r hyn a ddywed Sinclair (1992) “if an autistic person is unhappy about being different, it’s because non-autistic people have taught the autistic person that bad things will happen if your different”. Deillia hyn yn nol i’r pwysigrwydd o addysgu eraill yn yr ysgol a’r gymdeithas ynglŷn ag awtistiaeth a chodi ymwybyddiaeth ohono.
O ganlyniad i’r cyfweliad gyda Disgybl 5 gellir ystyried ei fod yn perthyn i’r grŵp ‘Gweithgar’ a nodwyd gan Bogdashina (2006) oherwydd ei fod yn ymwybodol ei fod yn wahanol ac am fod yn rhan o’r cylch ffrindiau a chael ei weld yn ‘normal’. Dyma un elfen a noda Williams (1999, dyfynnwyd yn Bogdashina 2006, t. 83) sy’n ystrydebol o’r unigolion yn y grŵp yma “they appear to be high functioning, nearly ‘normal’, but at the cost of losing the ability to ‘be’”.
Strategaethau a ddefnyddiwyd
Arsylwyd ar ddwy strategaeth wahanol ond yn dilyn yr un cysyniad yn y ddwy ysgol. Yn Ysgol A gwelwyd defnydd o sesiynau sgiliau cymdeithasol er mwyn datblygu sgiliau cyfathrebu ac yna eu defnyddio i ddatblygu sgiliau angenrheidiol bywyd. Storiâu Cymdeithasol oedd y strategaeth a welwyd ar waith yn Ysgol B, defnyddiwyd gyda disgybl derbyn er mwyn amlinellu ymddygiad oedd yn dderbyniol ac agweddau annerbyniol yn ogystal â chyflwyno sefyllfaoedd newydd a’i baratoi o flaen llaw. Mynna Notbohm bwysigrwydd bod ysgolion yn sylweddoli bod angen sylfaeni cymdeithasol ar unigolion sydd â chyflwr sbectrwm awtistiaeth cyn dechrau cyflwyno’r cwricwlwm iddynt gan ddweud “What our children need is for us to shift perspective and start building their social awareness at its roots” (2012, t.102).
Arsylwyd yn gyntaf ar ddisgybl 6 yn Ysgol A oedd yn dioddef o bryder ac epilepsi yn ogystal â chyflwr sbectrwm awtistiaeth yn cymryd rhan mewn grŵp sgiliau cymdeithasol. Nid yn unig disgyblion a chyflwr sbectrwm awtistiaeth oedd yn y grŵp ond disgyblion bregus eraill. Rhaid nodi bod y pedwar oedd yn cymryd rhan yn y grŵp yn ffrindiau yn ogystal. Gwelwyd y grŵp yn ymarfer sut i gyfarch ei gilydd mewn sefyllfaoedd gwahanol, yn trafod a dewis sut i ymateb i sefyllfaoedd dychmygol gan ddefnyddio cardiau fflach ac yna chwarae rôl i gyfleu'r hyn byddent y neu wneud. O ganlyniad i ddifrifwch diffyg cyfathrebu disgybl 6 amlygodd yr athrawes un i un eu bod yn gadael safle'r ysgol yn rheolaidd bob wythnos er mwyn mynd i’r pentref lleol ac ymweld â busnesau yn y pentref. Mynega trwy wneud hyn roedd y disgybl yn cael cyfle i atgyfnerthu'r hyn sy’n cael eu dysgu yn y sesiynau sgiliau cymdeithasol a magu hyder y disgybl tu hwnt i furiau’r ysgol.
Yn ysgol B gwelwyd defnydd o storiâu cymdeithasol er mwyn i ddisgyblion a chyflwr sbectrwm awtistiaeth dod i ddeall teimladau eraill cyn ac ar ôl i ddigwyddiad ddigwydd. Ystyrir bod y defnydd o’r storiâu yma yn ffordd eithriadol o dda o ddysgu unigolion sut i ddelio gyda sefyllfaoedd bob dydd. Atgyfnertha Foden a Anderson (2011) hyn gan nodi “The aim is to increase insight and help guide future behaviour” a gwelwyd llwyddiant o ddefnyddio’r storiâu gan fod newid i weld yn ymddygiad y disgybl dros y cyfnod arsylwi. Yn ychwanegol at hyn gwelwyd defnydd helaeth o luniau i gyfleu ystyr. Defnyddiwyd amserlen weledol er mwyn atgyfnerthu'r hyn a chai ddweud ar lafar yn ogystal â hyn siart i ddangos emosiynau’r disgybl ar ôl bob gwers neu amser chwarae.









Pennod 5 : Casgliad 
Mae’n amlwg y bydd pawb yn dod i gyswllt â chyflwr sbectrwm awtistiaeth rhyw ben yn bersonol, yn y byd gwaith neu wrth fod yn rhan o gymuned. Cydnabyddir bod cyfathrebu yn gymdeithasol yn her sy’n peri gofid mawr i nifer sydd â chyflwr sbectrwm awtistiaeth. Gellid mynd mor bell a dweud eu bod yna ddyletswydd ar bob un ohonom i sicrhau ein bod yn ymwybodol o’r heriau sy’n wynebu’r unigolion yma a chanfod sut yw cefnogi er mwyn sicrhau cymuned gynhwysol a chynnig lle saff i’r unigolion yma.
Awgrymir bod pob sefydliad addysg yng Nghymru a thu hwnt yn codi ymwybyddiaeth o gyflwr sbectrwm awtistiaeth. Mae’n hanfodol eu bod yn cyflwyno anawsterau sy’n glwm a’r triad amhariad a nododd Wing (1996 dyfynnwyd yn Williamson, 2016) ac yn benodol yr elfen gymdeithasol er mwyn sicrhau bod yr unigolion yma yn rhan o gymdeithas. Dylid dechrau cyflwyno’r cysyniad bod pobl yn wahanol i ddisgyblon yn yr Ysgol Feithrin a dylai pawb cael eu trin yr un fath er gwaethaf hyn. Dylid adeiladu ar y cysyniadau yma tra bod y disgyblion yma ar eu taith trwy’r ysgol a gyda gobaith mi fydd y gymuned yn tyfu i fod yn un sy’n ymwybodol ac yn dderbyniol o unigolion a chyflwr sbectrwm awtistiaeth.
Does dim rheolai am ba strategaethau sydd rhaid defnyddio er mwyn cefnogi’r disgyblion yma dim ond eu bod yn gwenud gwahaniaeth i’r disgyblion dan sylw. Fel y dywed Hattie (2015) mae unrhyw ymyrraeth yn mynd i wneud mwy o whaniaeth na pheidio gosod ymyrraeth neu cymorth y neu le. Cydnabydda’ The National Autistic Society (2019b) bod yr ymyrraethau sydd mewn lle ar gyfer digyblion ag anghenion hefyd yn mynd i fod o gymorth i ddisgyblion eraill yn y dosbarth. 
Yn y dyfodol pe bai awdur y traethawd yn gyfrifol am ddysgu ac addysg disgybl a chyflwr sbectrwm awtistiaeth byddai’n sicrhau bod y disgybl yn cael ei gynnwys ac yn medru cyfathrebu yn null ei hun gyda gweddill aelodau’r dosbarth a’r ysgol. Fel y amlygwyd eisoes mae gan unigolion sydd ag cyflwr sbectrwm awtistiaeth diddordebau arbennig. Cydnabyddir pwysigrwydd defnyddio’r diddordeb yma er mwyn creu perthynas a dechrau adeiladu sgiliau cymdeithasol disgyblion a chytuna Mabikiza (2015) a hyn gan ychwanegu ni ddylid gorfodi’r unigolion i gyfathrebu ond rhoi amser iddynt deimlo yn saff. Pwysleisa Estyn (2019, t.7) “Anxiety is a common end product of high levels of social interaction, communication, requests to be flexible and expectations to work on someone else’s agenda”, amlinella hyn y pwysigrwydd o symud ymlaen ar gyflymder sy’n addas i’r disgybl.
Mae’n rhaid arfogi disgyblion sydd â chyflwr sbectrwm awtistiaeth gyda strategaethau a magu eu hyder er mwyn iddynt fedru cymdeithasu yn y byd mawr a sicrhau bod unigolion eraill yn y gymuned yn ymwybodol o awtistiaeth a’u heriau, galluogwn chware teg i bawb ac ymdeimlad o gymuned glos. Wedi ystyried yr holl agweddau uchod a chanfod bod pob unigolyn sydd a chyflwr sbectrwm awtistiaeth yn whanol ac yn  rhan o’n cymunedau lleol ystyriwch geiriau Scott Lentine (2014), unigolyn sydd ag awtistiaeth, yn y gerdd ‘Acceptance of Autism’:
Wanting to be free
Wanting to be me
Trying to make people see
And accept the real me.
Geiriau: 6503

